-
Kojomi nɛ Mawu kojo Yuda bi kɛ Hela bi ɔ (1-16)
-
Bɔ nɛ he nile tsuɔ ní ha (14, 15)
-
-
Yuda bi kɛ Mlaa a (17-24)
-
Tsui mi nɔ pomi (25-29)
Anɛ o maa suɔ nɛ o kane munyu nɛ ɔ ngɛ %% mi lo?
2 Enɛ ɔ he ɔ, Oo adesa, ngɛ nɔ nɛ o ji ɔ tsuo se ɔ, ke o kojo ɔ, o be nya jemi ko; ejakaa ke o kojo nɔ kpa a, o bu mo nitsɛ o he fɔ, ejakaa mo nɛ o kojoɔ ɔ, o peeɔ jamɛ a ní ɔmɛ nɔuu. 2 Jehanɛ ɔ, wa le kaa kojomi nɛ Mawu kojoɔ kɛ siɔ nihi nɛ a peeɔ jamɛ a ní ɔmɛ ɔ kɛ anɔkuale ɔ kɔ. 3 Se Oo adesa, mo nɛ o kojoɔ nihi nɛ a peeɔ jamɛ a ní ɔmɛ, se kɛ̃ ɔ, mo hu o peeɔ jamɛ a ní ɔmɛ nɔuu ɔ, anɛ o susu kaa o ma nyɛ maa tu Mawu kojomi ɔ nya fo lo? 4 Aloo o ngɛ e mi mi himi babauu ɔ, kɛ e nɔ he tsui nami ɔ, kɛ e tsui si tomi ɔ he guɛ gbee, akɛnɛ o li kaa Mawu je e mi mi himi ɔ mi nɛ e ngɛ mɔde bɔe kaa e maa ye bua mo nɛ o tsake o tsui ɔ he je lo? 5 Se ngɛ o nɔ buimi kɛ o tsui nɛ o tsakee we ɔ he je ɔ, o ngɛ mi mi fumi nya buae kɛ ngɛ mo nitsɛ o he hae ngɛ mi mi fumi ligbi ɔ kɛ ligbi nɛ a ma je Mawu dami kojomi ɔ kpo ɔ nɔ. 6 Nɛ e maa wo nɔ fɛɛ nɔ hiɔ ngɛ e ní tsumi ɔmɛ a nya: 7 ni nɛmɛ nɛ a ngɛ hɛ mi nyami, kɛ bumi, kɛ nɔmlɔ tso nɛ puɛ we hlae kɛ gu si nɛ a fĩ ngɛ ní tsumi kpakpa mi ɔ nɔ ɔ, e ma ha mɛ neneene wami; 8 se ni nɛmɛ nɛ a suɔ pɛ nɛ a bui anɔkuale ɔ tue, se mohu a buɔ níhi nɛ dɛ tue ɔ lɛɛ, mi mi fumi kɛ abofu lɛ maa ba a nɔ. 9 Amanehlu kɛ he hiami maa ba nɔ fɛɛ nɔ* nɛ e tsuɔ awi yemi ní tsumihi ɔ nɔ, Yuda bi kekle, nɛ lɔ ɔ se ɔ, Hela bi hulɔ; 10 se hɛ mi nyami kɛ bumi kɛ tue mi jɔmi ha nɔ fɛɛ nɔ nɛ e tsuɔ ní tsumi kpakpahi ɔ, Yuda bi kekle, nɛ lɔ ɔ se ɔ, Hela bi hulɔ. 11 Ejakaa Mawu hlɛ nɔ mi. 12 Ejakaa nihi tsuo nɛ a be mlaa nɛ a pee yayami ɔ, a hɛ mi ma kpata nɛ́ a be mlaa; se nihi tsuo nɛ a pee yayami ngɛ mlaa sisi ɔ, a kɛ mlaa nɛ maa kojo mɛ. 13 Ejakaa pi nihi nɛ a nuɔ mlaa a ji dali ngɛ Mawu hɛ mi, mohu ɔ, nihi nɛ a yeɔ mlaa nɔ ɔ ji nihi nɛ a maa bu mɛ dali. 14 Ejakaa ke nihi nɛ a ngɛ je ma amɛ a mi nɛ a be mlaa a peeɔ níhi nɛ mlaa a tsɔɔ ngɛ a bɔ su nya a, e ngɛ mi kaa nimli nɛ ɔmɛ be mlaa mohu lɛɛ, se a ji mlaa kɛ ha mɛ nitsɛmɛ a he. 15 Mɛ nitsɛmɛ nɔuu nɛ a tsɔɔ kaa a ngma níhi nɛ ngɛ mlaa a mi ɔ ngɔ wo a tsui mi be mi nɛ a he nile piɛɛ a he kɛ ngɛ odase yee ɔ, nɛ mɛ nitsɛmɛ a susumihi poɔ a nya aloo e jeɔ a nya po. 16 Nɔ́ nɛ ɔ maa ba mi ngɛ ligbi ɔ nɛ Mawu maa gu Kristo Yesu nɔ kɛ kojo adesahi a laami mi níhi, ngɛ sane kpakpa a nɛ i jajeɔ ɔ nya. 17 Jehanɛ ɔ, ke a tsɛɔ mo Yuda no, nɛ o ngɔɔ o hɛ kɛ fɔɔ mlaa a nɔ, nɛ o fĩaa kɛ fɔɔ Mawu nɔ, 18 nɛ o le e suɔmi nya ní, nɛ o kplɛɛ níhi nɛ a hi saminya amɛ a nɔ akɛnɛ a kɛ Mlaa a tsɔse mo* ɔ he je, 19 nɛ o ngɛ nɔ mi mami kaa o ji blɔ tsɔɔlɔ kɛ ha hɛ yuyuili, la kɛ ha nihi nɛ a ngɛ diblii mi, 20 nihi nɛ a susuu we níhi a he a dlalɔ, jokuɛ tsɔwi a tsɔɔlɔ, nɛ o ngɛ nile ɔ kɛ Mlaa a mi anɔkuale ɔ he foni ɔ— 21 se mo nɛ o ngɛ nɔ kpa ní tsɔɔe ɔ, anɛ o tsɔɔ we mo nitsɛ o he ní lo? Mo nɛ o ngɛ fiɛɛe ke, “Koo ju” ɔ, anɛ o juɔ lo? 22 Mo nɛ o ngɛ dee ke, “Ko puɛ gba” a, anɛ o puɛɔ gba lo? Mo nɛ wɔhi a he peeɔ mo tai ɔ, anɛ o juɔ níhi ngɛ sɔlemi wehi a mi lo? 23 Mo nɛ o kɛ mlaa fĩaa a, anɛ o tɔ̃ɔ Mlaa a nɔ kɛ pueɔ Mawu hɛ mi si lo? 24 Ejakaa kaa bɔ nɛ a ngma a, “nyɛ he ɔ, a ngɛ musu bɔe kɛ ngɛ Mawu biɛ ɔ sie ngɛ je ma amɛ a kpɛti.” 25 Ngɛ anɔkuale mi ɔ, ja o yeɔ mlaa a nɔ loko nɔ pomi he ngɛ se nami; se ke o tɔ̃ɔ mlaa a nɔ ɔ, pomi nɛ a po mo ɔ ba plɛ pee mɔmlɔtɔ. 26 Se ke nɔ ko nɛ a pui lɛ ɔ yeɔ níhi nɛ da nɛ Mlaa a biɔ kaa a pee ɔ nɔ ɔ, e ngɛ mi kaa mɔmlɔtɔtsɛ ji lɛ mohu lɛɛ, se anɛ a be lɛ bue kaa nɔ ko nɛ a po lɛ lo? 27 Nɛ nɔ nɛ e ji mɔmlɔtɔtsɛ ngɛ he lo nya nɛ e yeɔ Mlaa a nɔ ɔ kojoɔ mo nɛ o tɔ̃ɔ Mlaa a nɔ ɔ, e ngɛ mi kaa mlaa a nɛ a ngma a ngɛ o dɛ, nɛ a po mo mohu. 28 Ejakaa pi Yuda no ji lɛ ngɛ kpo nɔ blɔ, nɛ jã kɛ̃ nɛ nɔ pomi ɔ hu pi ngɛ kpo nɔ blɔ, ngɛ he lo nya. 29 Mohu ɔ, Yuda no ji lɛ ngɛ mi mi blɔ, nɛ e pomi ɔ ji tsui mi nɔ́ kɛ gu mumi ɔ nɔ, se pi kɛ gu mlaa ko nɛ a ngma nɔ. Jamɛatsɛ ɔ yi jemi jeɔ Mawu ngɔ, se pi nimli a ngɔ.